钦定古今图书集成/方舆汇编/职方典/第1077卷 > 《登雪峰记》陈簴
## 钦定古今图书集成/方舆汇编/职方典/第1077卷 > 《登雪峰记》陈簴

雪峰者，吾邑之南镇，溯南岭而登，可二十里。丙戌夏
半，陈子游大焦，大焦去雪峰差近。十七日由松树堂
发。履其他径，黄子则扬之仆导。初历林峤，继涉厓坂，
倏乃穿丛薄而迷其向路。虎豹之所养威，狐狸之所
凝息。客行者，隔三两即疑不可觅，但闻戒途搜剔声，
手先而足随之。既七八里，抵万人坑，颇幽旷，复穷奥
窔，入浸浸乎，密阴压人。久之，见委蛇数队者，山樵也。
诘何来？曰：“邑间道取此。”众欣出谷散坐，殊觉冥然。仆
促之行，石古溪深，弥堑而曲，曰：“此故垒也。”进而钟鼓
楼，又进而涧水潺潺，良苗冉冉。里许林鸡唱，客无不
愿倒一觞也。抵庵饭已，尾牛童来，取极顶纡回屈盘，
各鼓勇径上，唯揭子非彰蹲踞涂间。予笑谓曰：“怯元
官家乎？”盖元平章友定曾基此屯，俗遂误传极顶为
皇帝殿云。殆前而目眩心駴，收卷群动汹涌乎若万
派相先而赴壑。人在舳舻中，凌洪波，乘巨涛，儿孙村
落，没乎不数者几堆。陈子乃歌曰：“破浪而驰，亡伤险
巇。置彼鲙鲈，直𢭏鲸鲵。”又歌曰：“蜂则冯房，蚁则纳穴。
如狃而安，陡焉生灭。”歌罢，适风来舞梁兰老之髯，众
失噱。对面峙峰方突兀竞尊，似可蹴而至。予与揭子
兴勃勃，便走数里，特从焉。日晡，而尚绕其麓，呼者曰：
“山有恙。”乃还。夜共揭子榻，遂梦驾扁舟浮海。遇大风，
掖之云端，独挟小子而戏，因笑堕觉，觉则跨揭子之
肘也。晓起相谓曰：“游兹审矣，快无假五丁，而骋茅箐，
钻奥窟，困野魅。山君不得宫，快一。巅往苦雾，帷幕连
冈，迺极高敞，幽举苍茫，亡希微隐。《快二》捧觞，而皎魄
轮空，鼓钟送籁，酬和罔倦者弥宵，争传游仙梦焉。快
三。所憾者，山远酒不继，寺塌僧不葺。若发小愿，力可
亭，亭之可庐。庐之客竟日携酒从之，奇秘将无尽藏，
而山灵未首肯也。启闭需时，安知来者弗如今言？且
众念平章畴昔乎？筑小乡堡而基磐绵控巩数十峰
于围内，况保闽关何？若其愿力者，卒不克以死。人莫
违天感是得无怃然？”众乃悉叹。饭已，黄干兄弟别去，
遂各无留志。始由邑南正道下辞两高峰，却就两低，
低又称尊伏磴缘崖绕双蝴蝶行俛瞰云封一窝是
邑城也。此两山则固邑城，双双雄望者。嗟乎！仅雪峰
伸拇臂耳。雪峰邈不见而雄，此两山非亲睹记，几认
儿孙为祖祢哉？逦迤抵城南岭，始就平，涣乎若方济
《漭沧》满睫波涛归而神魂飘泊者累日。